
ΑΝΑΚΟΙΝΩΣΗ
Ε.Σ.Α.μεΑ.: 1η Νοεμβρίου Πανελλήνια Ημέρα Δωρεάς Οργάνων και Μεταμοσχεύσεων   
Με αφορμή την 1η Νοεμβρίου, Πανελλήνια Ημέρα Δωρεάς Οργάνων και Μεταμοσχεύσεων, η Πανελλήνια Ομοσπονδία Νεφροπαθών (ΠΟΝ) μέλος της Εθνικής Συνομοσπονδίας Ατόμων με Αναπηρία (Ε.Σ.Α.μεΑ., απευθύνει μήνυμα ενημέρωσης και ευαισθητοποίησης προς όλους τους πολίτες, αναδεικνύοντας την ανεκτίμητη αξία της δωρεάς οργάνων και τον καθοριστικό ρόλο των μεταμοσχεύσεων στη διάσωση και τη βελτίωση της ποιότητας ζωής χιλιάδων συνανθρώπων μας. 
Για τους ανθρώπους που ζουν με χρόνια νεφρική νόσο και υποβάλλονται σε αιμοκάθαρση ή περιτοναϊκή κάθαρση, η μεταμόσχευση νεφρού μπορεί να αποτελέσει μια νέα αφετηρία. Μια ευκαιρία για περισσότερη ελευθερία στην καθημερινότητα, καλύτερη ποιότητα ζωής και επανασύνδεση με δραστηριότητες, σχέδια και όνειρα που η ασθένεια περιορίζει. 
Πίσω από κάθε μεταμόσχευση βρίσκονται: 
Η γενναιότητα ενός ανθρώπου ή μιας οικογένειας που, μέσα σε ιδιαίτερα δύσκολες στιγμές, επιλέγει να προσφέρει ζωή. 
Η επιστημονική γνώση και η αφοσίωση των επαγγελματιών υγείας. 
Η ελπίδα ενός συνανθρώπου μας που περιμένει να αποκτήσει μια δεύτερη ευκαιρία στη ζωή. 
Η δωρεά οργάνων δεν είναι απλώς μια ιατρική πράξη. Είναι μια ύψιστη έκφραση κοινωνικής αλληλεγγύης και σεβασμού προς την ανθρώπινη ζωή. 
Συνολικά, το 2026 μέχρι και σήμερα, σύμφωνα με τα στοιχεία του Ελληνικού Οργανισμού Μεταμοσχεύσεων (ΕΟΜ), έχουν πραγματοποιηθεί 268 μεταμοσχεύσεις συμπαγών οργάνων από 119 αποβιώσαντες δότες και 56 μεταμοσχεύσεις νεφρού από ζώντες δότες, γεγονός που επιβεβαιώνει τη συνεχή ανοδική πορεία της μεταμοσχευτικής δραστηριότητας στη χώρα μας, για 6η συνεχόμενη χρονιά, καθώς και την αυξανόμενη εδραίωση της σημασίας της δωρεάς στη συνείδηση των Ελλήνων πολιτών. 
Στην ίδια κατεύθυνση και με στόχο την σαφή ενημέρωση των πολιτών ολοκληρώθηκε η ενέργεια αποστολής ενημερωτικών μηνυμάτων, για τη Δωρεά Οργάνων και Ιστών, μέσω της ΗΔΥΚΑ, σε πολίτες που διαθέτουν άυλη συνταγογράφηση, ώστε όποιος επιθυμεί, να μπορεί, άμεσα και εύκολα να εγγραφεί ως «Δωρητής Οργάνων» στο Εθνικό Μητρώο Δωρητών Οργάνων. 
Η ΠΟΝ θεωρεί ότι η ενίσχυση των μεταμοσχεύσεων στη χώρα μας προϋποθέτει συνεχή και υπεύθυνη ενημέρωση των πολιτών, καλλιέργεια κουλτούρας δωρεάς οργάνων από την παιδική και εφηβική ηλικία, στήριξη των μεταμοσχευτικών κέντρων και των επαγγελματιών υγείας, καθώς και ουσιαστική ενδυνάμωση του συστήματος δωρεάς και μεταμοσχεύσεων.
Παράλληλα, είναι αναγκαίο να διασφαλίζεται η ισότιμη πρόσβαση των ασθενών στις υπηρεσίες μεταμόσχευσης, η συνεχής φροντίδα των μεταμοσχευμένων και η έμπρακτη υποστήριξη των ανθρώπων που εξακολουθούν να περιμένουν ένα μόσχευμα.
Η αποτελεσματική ενημέρωση, και η εμπέδωση της εμπιστοσύνης των πολιτών μπορούν να συμβάλουν καθοριστικά στην αντιμετώπιση προκαταλήψεων και φόβων γύρω από τη δωρεά οργάνων.
Η Πανελλήνια Ομοσπονδία Νεφροπαθών καλεί την Πολιτεία, την επιστημονική κοινότητα, τους φορείς της κοινωνίας των πολιτών και κάθε πολίτη να συμβάλουν ενεργά στη διάδοση του μηνύματος της δωρεάς οργάνων.
Γιατί η δωρεά οργάνων μπορεί να μετατρέψει την απώλεια σε ελπίδα για μια νέα ζωή.
Δώσε ζωή. Γίνε μέρος της ελπίδας.


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

